
I SKYRIUS
BENDROSIOS NUOSTATOS

1. [bookmark: _Hlk212467325]Valstybinio socialinio draudimo fondo valdybos prie Socialinės apsaugos ir darbo ministerijos Duomenų valdysenos departamento Duomenų mainų skyriaus nuostatai (toliau – Nuostatai) nustato Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Duomenų valdysenos departamento Duomenų mainų skyriaus (toliau – Skyrius) statusą, tikslą, uždavinius, funkcijas, teises ir veiklos organizavimą.
2. [bookmark: _Hlk212467664]Skyrius yra Fondo valdybos administracijos padalinys, esantis kitame struktūriniame padalinyje, tiesiogiai pavaldus Duomenų valdysenos departamento direktoriui (toliau – Departamento direktorius).
3. Skyrius savo veikloje vadovaujasi Lietuvos Respublikos Konstitucija, Europos Sąjungos teisės aktais, Lietuvos Respublikos tarptautinėmis sutartimis, Lietuvos Respublikos įstatymais, kitais Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro, Lietuvos Respublikos finansų ministro įsakymais, Valstybinio socialinio draudimo fondo tarybos nutarimais, Fondo valdybos nuostatais ir šiais Nuostatais, Fondo valdybos direktoriaus įsakymais ir kitais teisės aktais, susijusiais su nustatytų funkcijų vykdymu.
4. Skyriaus valstybės tarnautojams ir darbuotojams, dirbantiems pagal darbo sutartis (toliau kartu – darbuotojai), keliamus reikalavimus ir funkcijas nustato šie Nuostatai ir darbuotojų pareigybių aprašymai.
5. Šiuose Nuostatuose vartojamos sąvokos suprantamos taip, kaip jos apibrėžtos Valstybinio socialinio draudimo fondo valdybos prie Socialinės apsaugos ir darbo ministerijos darbo reglamente, Valstybinio socialinio draudimo fondo valdybos prie Socialinės apsaugos ir darbo ministerijos Duomenų valdysenos departamento nuostatuose ir kituose teisės aktuose.


II SKYRIUS
SKYRIAUS TIKSLAS, UŽDAVINIAI IR FUNKCIJOS

6. Skyriaus tikslas – užtikrinti efektyvų, saugų ir teisės aktų reikalavimus atitinkantį duomenų mainų tarp Fondo valdybos valdomų registrų, informacinės sistemos ar jos modulių, taip pat su kitomis institucijomis, įstaigomis, įmonėmis, organizacijomis ar jų informacinėmis sistemomis organizavimą ir koordinavimą, bei administruoti duomenų teikimo ir gavimo sutartis, užtikrinant tinkamą jų sudarymą, vykdymą ir, esant pagrindui, nutraukimą.
7. Skyriaus uždaviniai: 
7.1. užtikrinti duomenų mainus tarp Fondo valdybos valdomų registrų, informacinės sistemos ar jos modulių, taip pat su kitomis  institucijomis, įstaigomis, įmonėmis, organizacijomis ar jų informacinėmis sistemomis
7.2. koordinuoti duomenų teikimo ir gavimo sutarčių sudarymą (rengimą, derinimą, pasirašymą) ir užtikrinti tinkamą jų vykdymą, bei, esant pagrindui, jų nutraukimą;
7.3. užtikrinti duomenų integracijos, sąveikos ir mainų procesų kokybę.
8. Įgyvendindamas uždavinius, Skyrius vykdo šias funkcijas:
8.1. Duomenų mainų tarp Fondo valdybos informacinės sistemos bei išorės partnerių srityje:
8.1.1. kontroliuoja duomenų mainų atitiktį teisės aktuose ir sutartyse nustatytoms techninėms sąlygoms;
8.1.2. prižiūri tinkamą duomenų mainų sutarčių vykdymą;
8.1.3. teikia duomenis pagal vienkartinius duomenų teikimo prašymus.
8.1.4. pagal kompetenciją rengia asmens duomenų teikimo ir gavimo sutarčių, su jomis tiesiogiai susijusių kitų sutarčių (išskyrus viešųjų pirkimų sutartis) projektus, koordinuoja jų rengimą Fondo valdyboje;
8.1.5. identifikuoja duomenų mainų sutarčių poreikį, koordinuoja derinimą, pasirašymą, įgyvendinimą, vykdo kontrolę ir užtikrina jų atitiktį Valstybinio socialinio draudimo fondo administravimo įstaigų (toliau – Fondo administravimo įstaigos) duomenų poreikiams, strateginiams sprendimams duomenų mainų klausimais, techninėms duomenų mainų taisyklėms bei techniniams standartams, taip pat įstaigos duomenų valdymo politikai;
8.1.6. užtikrina, kad Fondo valdybos duomenų teikimo paslaugos, tipiniai duomenų rinkiniai, ypač tie, kurie gali būti teikiami per Valstybės informacinių išteklių sąveikumo platformą, atitiktų  klientų poreikius;
8.1.7. veikia kaip kontaktų centras, užtikrindamas „vieno langelio“ principą duomenų teikimo ir gavimo procesuose;
8.1.8. tvarko informaciją apie sudarytas duomenų teikimo ir gavimo sutartis, jose numatytas duomenų aibes, tikslus, sąlygas ir kitą susijusią informaciją;
8.1.9. teikia informaciją apie sudarytas duomenų teikimo ir gavimo sutartis Fondo administravimo įstaigų darbuotojams ir kitiems suinteresuotiems asmenims;
8.1.10. užtikrina informacijos apie automatines duomenų teikimo sutartis skelbimą Fondo administravimo įstaigų intraneto svetainėje;
8.2. Duomenų integracijos, sąveikos ir mainų proceso kokybės užtikrinimo srityje:
8.2.1. rengia, atnaujina duomenų mainų taisykles, techninius standartus ir metodines rekomendacijas, užtikrindamas jų atitiktį nacionaliniams ir Europos Sąjungos sąveikumo reikalavimams ir prižiūri jų laikymąsi;
8.2.2. analizuoja duomenų mainų procesus, identifikuoja rizikas, neefektyvumus ir tobulinimo galimybes, teikia siūlymus dėl jų optimizavimo;
8.2.3. testuoja Fondo valdybos informacinės sistemos integracijas ir duomenų mainų sprendimus, siekdamas užtikrinti jų veikimą pagal specifikacijas;
8.2.4. stebi duomenų mainų pagal sutartis srauto duomenis, nustato rodiklius, leidžiančius pagal duomenų srautų pokyčius identifikuoti duomenų saugumo pažeidimo grėsmes, atitinkamo reagavimo į jas taisykles.
9. Skyrius pagal kompetenciją taip pat atlieka šias funkcijas:
9.1. rengia teisės aktų bei kitų dokumentų projektus; 
9.2. Departamento direktoriui pavedus, nagrinėja prašymus, paklausimus ir skundus bei rengia atsakymų į juos projektus;
9.3. dalyvauja įgyvendinant veiklos planavimo, rizikos, kokybės valdymo, korupcijos prevencijos ir Skyriaus dokumentų tvarkymo ir apskaitos procedūras;
9.4. [bookmark: _Hlk230357310]konsultuoja Fondo valdybos darbuotojus, teikia metodinę pagalbą Valstybinio socialinio draudimo fondo valdybos teritorinių skyrių (toliau – Teritoriniai skyriai) darbuotojams pagal Skyriaus kompetenciją;
9.5. rengia užsakymus Fondo valdybos informacinės sistemos keitimui ir tobulinimui, dalyvauja testuojant Fondo valdybos informacinės sistemos keitimus; 
9.6. nustato Skyriaus poreikį pirkimams ir teikia paraiškas pirkimų planui sudaryti (papildyti), rengia perkamų prekių, paslaugų ir darbų viešojo pirkimo paraiškas, dalyvauja viešojo pirkimo procedūrose;
9.7. bendradarbiauja su valstybės valdžios ir valdymo institucijomis bei įstaigomis, savivaldybių institucijomis ir įstaigomis bei kitomis įstaigomis, įmonėmis ar organizacijomis pagal Skyriaus kompetenciją;
9.8. atstovauja Fondo valdybai valstybės valdžios ir valdymo institucijose bei įstaigose, savivaldybių institucijose ir įstaigose, kitose įstaigose, įmonėse bei organizacijose pagal Skyriaus kompetenciją, Departamento direktoriui pavedus;
9.9. vykdo kitas teisės aktų nustatytas funkcijas, Departamento direktoriaus pavedimus.

III SKYRIUS
SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas funkcijas, turi teisę: 
10.1. gauti Skyriaus funkcijoms vykdyti reikalingus duomenis ir informaciją iš kitų Fondo valdybos administracijos padalinių ir Teritorinių skyrių;
10.2. [bookmark: _Hlk220525580]gauti iš kitų Fondo valdybos administracijos padalinių ir Teritorinių skyrių pasiūlymus, pastabas ar išvadas dėl Skyriaus rengiamų teisės aktų ir kitų dokumentų projektų;
10.3. [bookmark: _Hlk220525774]teikti Departamento direktoriui siūlymus Skyriaus veiklos sričiai priskirtais klausimais, taip pat dėl Skyriaus darbo organizavimo tobulinimo;
10.4. [bookmark: _Hlk220525785]naudotis kitomis Lietuvos Respublikos įstatymų ir kitų teisės aktų nustatytomis teisėmis.

IV SKYRIUS
SKYRIAUS VEIKLOS ORGANIZAVIMAS 

11. Skyriaus darbas organizuojamas vadovaujantis Fondo valdybos metiniais ir kitais veiklos planais, šiais Nuostatais, norminiais teisės aktais, Fondo valdybos vidaus tvarkomis ir Departamento direktoriaus pavedimais.
12. Skyriui vadovauja Skyriaus vedėjas (toliau – Vedėjas), kuris yra tiesiogiai pavaldus Departamento direktoriui ir atskaitingas jam už Skyriaus veiklos rezultatus.
13. Vedėjas:
13.1. organizuoja Skyriaus veiklą ir užtikrina Skyriaus uždavinių ir funkcijų įgyvendinimą;
13.2. [bookmark: _Hlk220527308]paskirsto užduotis Skyriaus darbuotojams, stebi jų vykdymą ir teikia grįžtamąjį ryšį;
13.3. užtikrina Skyriaus veiklos koordinavimą su kitais Departamento ir Fondo valdybos administracijos padaliniais;
13.4. teikia Departamento direktoriui pasiūlymus dėl Skyriaus veiklos ir darbo organizavimo tobulinimo;
13.5. vykdo kitas savo pareigybės aprašyme ir kituose teisės aktuose nustatytas funkcijas bei Departamento direktoriaus pavedimus.
14. Nesant Vedėjo, jis pavaduojamas Fondo valdybos direktoriaus nustatyta tvarka.
15. Skyriaus darbuotojai yra tiesiogiai pavaldūs Vedėjui ir privalo tinkamai bei laiku atlikti jų pareigybės aprašymuose nustatytas funkcijas, vykdyti pavedimus, laikytis  teisės aktų ir vidaus tvarkos reikalavimų.
16. Skyriaus veiklą kontroliuoja Departamento direktorius teisės aktų nustatyta tvarka.

